The Braw Wooer


 * Last May, a braw wooer cam doun the lang glen,
 * And sair wi’ his love he did deave me;
 * I said, there was naething I hated like men—
 * The deuce gae wi’m, to believe me, believe me;
 * The deuce gae wi’m to believe me.


 * He spak o’ the darts in my bonie black e’en,
 * And vow’d for my love he was diein,
 * I said, he might die when he likèd for Jean—
 * The Lord forgie me for liein, for liein;
 * The Lord forgie me for liein!


 * A weel-stocked mailen, himsel’ for the laird,
 * And marriage aff-hand, were his proffers;
 * I never loot on that I kenn’d it, or car’d;
 * But thought I might hae waur offers, waur offers;
 * But thought I might hae waur offers.


 * But what wad ye think?—in a fortnight or less—
 * The deil tak his taste to gae near her!
 * He up the Gate-slack to my black cousin, Bess—
 * Guess ye how, the jad! I could bear her, could bear her;
 * Guess ye how, the jad! I could bear her.


 * But a’ the niest week, as I petted wi’ care,
 * I gaed to the tryst o’ Dalgarnock;
 * But wha but my fine fickle wooer was there,
 * I glowr’d as I’d seen a warlock, a warlock,
 * I glowr’d as I’d seen a warlock.


 * But owre my left shouther I gae him a blink,
 * Lest neibours might say I was saucy;
 * My wooer he caper’d as he’d been in drink,
 * And vow’d I was his dear lassie, dear lassie,
 * And vow’d I was his dear lassie.


 * I spier’d for my cousin fu’ couthy and sweet,
 * Gin she had recover’d her hearin’,
 * And how her new shoon fit her auld schachl’t feet,
 * But heavens! how he fell a swearin, a swearin,
 * But heavens! how he fell a swearin.


 * He beggèd, for gudesake, I wad be his wife,
 * Or else I wad kill him wi’ sorrow;
 * So e’en to preserve the poor body in life,
 * I think I maun wed him to-morrow, to-morrow;
 * I think I maun wed him to-morrow.

Im Mai kam ein Freier